Rongiõnnetus lahendatud! Pildimängu õige vastus – Propastop
26.02.2023
Suur tänu kõigile, kes Propastopi veebruarikuisele pildimängule lahenduse pakkusid!  Allpool vastus, lahenduskäik ja pildiline tõestus.
Küsimus
Õige vastus
Pilt on tehtud Elva rongijaama perroonilt, taamal asuva maja aadress on J. Kärneri 1a.
Koha Google maps koordinaanid on 58.225338922904406, 26.42245353011021
Pildi tegemise aeg: 20. märts 2018 kell 9:14
Lahenduskäik
Propastop lahendas mõistatuse foto detaile uurides:
– pildil on Tallinnasse sõitev diiselrong numbriga 2318 Pitka
– raudtee pole elektrifitseeritud, puudub kontaktliin rööbaste kohal
– iseloomuliku kujuga varikatus
– kolm rööpapaari perroonist ühel pool
Elektri-kontaktliini puudumine välistab Tallinna, Tallinnast Läände suunduvad liinid ja Tallinnast Aegviitu liini raudtee. Varikatuse kuju välistab Tallinnast kuni Viljandini raudtee, sellel liinil on teise kujuga ootepaviljonid.
Üle jäävad neli raudteeliini kokku 55 peatusega:
– Aeviidu-Tapa-Rakvere-Narva 16 peatust
– Tapa-Tartu 10 peatust
– Tartu-Valga 12 peatust
– Tartu-Koidula 17 peatust
Google maps kaardirakendus kujutab kolme rööpapaari ühel pool perrooni 19 jaamas: Aegviidu, Lehtse, Tapa, Kadrina, Rakvere, Kabala, Sonda, Püssi, Oru, Vaivara, Tamsalu, Rakke, Jõgeva, Elva, Sangaste, Reola, Vastse-Kuuste, Põlva, Veriora.
Nende 19 peatuse Google Street Viewga läbi vaatamine toob esile sarnase maja Elva jaama lähedal aadressil J. Kärneri 1a. Foto tegemise ligikaudne vaatesuund:
Pildi tegemise aja leidmiseks tuleb uurda foto metaandmeid. Selgub, et pilt on tehtud 20. märts 2018 kell 9:14, üle nelja aasta varem kui loos viidatud rongiõnnetus.
Kinnitus leiule
Elva Raudteejaam FB leht kuvab mitmeid pilte jaamast.
Siit jõuab aerofotograaf Ragnar Vuti kodu- ja FB lehele, kus palju droonifotosid Elva jaamast
Nendel piltidel paistab koht teistest vaatenurkadest (alubm 1, album 2), tuvastatavad on iseloomulikud detailid otsitavalt pildilt.
Ajamääratlust kinnitavad ilmaandmed: 20. märts 2018 oli Eestis lumine.
Varasemad sarnased ülesanded leiad otsisõnaga “Pildimäng” või samanimelisest rubriigist.